CELEX: 32022R0748
Language: sk
Date: 2022-05-16 00:00:00
Title: Vykonávacie nariadenie Rady (EÚ) 2022/748 zo 16. mája 2022, ktorým sa vykonáva nariadenie (EÚ) 2015/735 o reštriktívnych opatreniach vzhľadom na situáciu v Južnom Sudáne

17.5.2022   
               
               
                  SK
               
               
                  Úradný vestník Európskej únie
               
               
                  L 138/1
               
            
         VYKONÁVACIE NARIADENIE RADY (EÚ) 2022/748
         zo 16. mája 2022,
         ktorým sa vykonáva nariadenie (EÚ) 2015/735 o reštriktívnych opatreniach vzhľadom na situáciu v Južnom Sudáne
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2015/735 zo 7. mája 2015 o reštriktívnych opatreniach vzhľadom na situáciu v Južnom Sudáne, ktorým sa zrušuje nariadenie (EÚ) č. 748/2014 (1), a najmä na jeho článok 22 ods. 4,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 7. mája 2015 prijala nariadenie (EÚ) 2015/735.
                  
               
                     (2)
                  
                  
                     V súlade s článkom 22 ods. 4 nariadenia (EÚ) 2015/735 preskúmala Rada zoznam osôb, na ktoré sa vzťahujú reštriktívne opatrenia, uvedený v prílohe II k uvedenému nariadeniu.
                  
               
                     (3)
                  
                  
                     Rada dospela k záveru, že reštriktívne opatrenia voči jednej osobe uvedenej v prílohe II k nariadeniu (EÚ) 2015/735 by sa mali zachovať a že záznam o tejto osobe by sa mal aktualizovať a prečíslovať.
                  
               
                     (4)
                  
                  
                     Nariadenie (EÚ) 2015/735 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Príloha II k nariadeniu (EÚ) 2015/735 sa mení tak, ako sa uvádza v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. mája 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 117, 8.5.2015, s. 13.
      
      
         
            PRÍLOHA
            V prílohe II k nariadeniu (EÚ) 2015/735 sa tabuľka nahrádza takto:
            
               
                            
                        
                        
                           „Názov/Meno
                        
                        
                           Identifikačné údaje
                        
                        
                           Odôvodnenie pre zaradenie do zoznamu
                        
                        
                           Dátum zaradenia do zoznamu
                        
                     
                           1.
                        
                        
                           Michael MAKUEI LUETH
                        
                        
                           Dátum narodenia: 1947
                           Miesto narodenia: Bor, Sudán (v súčasnosti Južný Sudán)
                           Pohlavie: muž
                        
                        
                           Michael Makuei Lueth zastáva od roku 2013 funkciu ministra pre informácie a vysielanie a túto funkciu naďalej zastáva i v dočasnej vláde národnej jednoty. Bol tiež verejným hovorcom delegácie vlády pri mierových rozhovoroch Medzivládneho úradu pre rozvoj v rokoch 2014 až 2015 a v rokoch 2016 až 2018.
                           Makuei bránil politickému procesu v Južnom Sudáne, a to najmä tým, že štvavými verejnými vyhláseniami bránil vykonávaniu Dohody o vyriešení konfliktu v Juhosudánskej republike (ARCSS) z augusta 2015 (táto bola v septembri 2018 nahradená „Obnovenou dohodou o vyriešení konfliktu v Juhosudánskej republike“ (R-ARCSS)), bránil práci spoločnej monitorovacej a hodnotiacej komisie v rámci ARCSS (premenovanej na „obnovenú spoločnú monitorovaciu a hodnotiacu komisiu“ v rámci R-ARCSS) a bránil zriadeniu inštitúcií súdnictva v rámci ARCSS v prechodnom období, ako sa stanovuje aj v R-ARCSS. Takisto bráni činnosti regionálnej jednotky ochrany zriadenej Organizáciou Spojených národov.
                           Makuei je tiež zodpovedný za závažné porušovanie ľudských práv vrátane obmedzovania slobody prejavu.
                        
                        
                           3.2.2018“